Man in hof wat dowe tiener glo verkrag | Nuus24
Man in hof wat dowe tiener glo verkrag
Johannesburg – 'n Man van Limpopo wat na bewering 'n dowe tienermeisie verkrag het, het Vrydag in die Mankweng-landdroshof verskyn, het die polisie gesê.Die man, 69, sal op 21 Januarie weer in die hof verskyn, wanneer hy om borgtog aansoek sal doen. Hy bly in aanhouding, het konst. Moses Molepo gesê.Hy is Woensdag in hegtenis geneem vir die misdaad, wat na bewering Dinsdag gepleeg is.Die 18-jarige meisie is aangeval toe sy haar huis se buitetoilet wou besoek."'n Familielid het die verdagte op heterdaad betrap," het Molepo gesê.Die verdagte het van die toneel gevlug, maar is deur lede van die gemeenskap aangekeer, wat die polisie ontbied het. – Volg Nuus24 op Twitter. Golden Arrow-busse loop weer nadat 3 busse brand | Netwerk24
Deur Warda Meyer 20 Oktober 2019 15:45
Die Golden-Arrow bus wat Vrydagaand uitgebrand het.
Golden Arrow-busdienste sê die koste verbonde aan die twee busse wat Vrydag in Kaapstad uitgebrand het, beloop sowat R5 miljoen terwyl die skade aan ’n derde bus steeds bepaal word.
Bronwen Dyke-Beyer, Golden Arrow-woordvoerder, het bevestig dat drie Golden Arrow-busse Vrydagaand aan die brand gesteek is.
“Twee van ons busse is totaal vernietig en ’n derde is beskadig,” sê Dyke-Beyer.
Die onderskeie voorvalle het in Gugulethu, Luzuko en Philippi plaasgevind terwyl taxi-betogings terselfdertyd chaos op Kaapse paaie veroorsaak het.
Volgens Golden Arrow sal hul busdienste egter Maandag soos normaal loop.
Brandweermanne spook om die brandende bus te blus.
“Ons werk volgens ons normale skedule. Die motief vir die brandstigtingsvoorvalle is nog onbekend en ons vra mense met inligting om na vore te kom om die polisie met die ondersoek te help,” sê sy.
Golden Arrow het stadsowerhede gevra om te help om die skaamtelose aanvalle op die busdienste stop te sit.
Intussen het Jermaine Carelse, woordvoerder van Kaapstad se brand-en-nooddienste, bevestig dat hulle brandweerspanne omstreeks 18:30 Vrydagaand uitgeroep is om die brandende busse te blus.
“Brandweer en reddingspanne het op ’n bus afgekom op die hoeke van Govan Mbekiweg en NY1 in Gugulethu. Die brandweerspanne is deur die Suid-Afrikaanse Polisiediens, metropolisie en die Suid-Afrikaanse Weermag na die toneel begelei.”
Carelse sê die brand is omstreeks 18:57 geblus en geen beserings is aangemeld nie. Hy bevestig dat twee busse totaal uitgebrand het. Volgens Carelse is die oorsaak van die brande nog onbekend.
Meer oor: Golden Arrow | Busse